ตลาดหุ้นเอเชียผันผวนเช้านี้ นักลงทุนจับตาข้อมูลเศรษฐกิจสหรัฐ
ตลาดหุ้นเอเชียผันผวนเช้านี้ นักลงทุนจับตาข้อมูลเศรษฐกิจสหรัฐ
28 เม.ย. 2560

ผู้สื่อข่าวรายงานว่า ตลาดหุ้นเอเชียเคลื่อนไหวอย่างผันผวนในช่วงเช้าวันนี้ ขณะที่นักลงทุนชะลอการซื้อขายก่อนสหรัฐเปิดเผยข้อมูลเศรษฐกิจที่สำคัญในวันนี้ ได้แก่ ผลิตภัณฑ์มวลรวมภายในประเทศ (จีดีพี) ไตรมาส 1/2560 และดัชนีราคาการใช้จ่ายเพื่อการบริโภคส่วนบุคคล (PCE) ไตรมาส 1/2560
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 19,240.65 จุด ลดลง 11.22 จุด, ดัชนี SSE Composite ตลาดหุ้นจีนเปิดวันนี้ที่ 3,144.02 จุด ลดลง 8.17 จุด, ดัชนี HSI ตลาดหุ้นฮ่องกงเปิดวันนี้ที่ 24,691.29 จุด ลดลง 7.19 จุด, ดัชนี TAIEX ตลาดหุ้นไต้หวันเปิดวันนี้ที่ 9,868.38 จุด เพิ่มขึ้น 7.76 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,214.36 จุด เพิ่มขึ้น 4.90 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,172.91 จุด เพิ่มขึ้น 1.55 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,767.98 จุด เพิ่มขึ้น 0.06 จุด
นอกจากนี้ นักลงทุนยังชะลอการซื้อขายก่อนที่สภาคองเกรสสหรัฐจะลงมติร่างกฎหมายงบประมาณชั่วคราวที่จะช่วยให้รัฐบาลหลีกเลี่ยงภาวะการขาดแคลนงบประมาณในการบริหารประเทศ โดยร่างกฎหมายดังกล่าวจะต้องผ่านการลงมติในสภาผู้แทนราษฎร และวุฒิสภาในวันนี้ และหากได้รับความเห็นชอบจากทั้ง 2 สภา ก็จะต้องส่งต่อไปยังประธานาธิบดีโดนัลด์ ทรัมป์ เพื่อลงนามรับรองเป็นกฎหมายในวันเดียวกัน
ทั้งนี้ หากสภาคองเกรสไม่ให้การอนุมัติร่างกฎหมายงบประมาณชั่วคราวภายในเส้นตายเวลาเที่ยงคืนของวันนี้ตามเวลาสหรัฐ ก็จะส่งผลให้มีการปลดข้าราชการจำนวนหลายล้านคนเป็นการชั่วคราว และปิดหน่วยงานของรัฐบาลบางส่วน เนื่องจากขาดงบประมาณในการว่าจ้างพนักงาน